倚樓
作者：郭印
朝代：宋

paragraphs: 官閑何所之，倚樓縱遠目。
田疇耒耜出，高下春雨足。
人家有生意，慰我苦幽獨。
憶昨水沴餘，海氣蕩坤軸。
蛟龍坼川原，舟楫造谿谷。
禾麻安更論，未能保骨肉。
有子易爲食，何以厚風俗。
上賴天子聖，詔書勤撫育。
雖使發倉廩，飽歲實無蓄。
郡縣徒倉皇，論丁具饘粥。
所救無幾何，往往委溝瀆。
今兹氣候正，逋民稍來復。
楚風重祠廟，纔歸競巫祝。
此物豈有靈，焉能助豐熟。
渺思濟時策，慎擇良宰牧。
金繒斥誅求，教化行比屋。
祖宗德澤深，萬歲長沐浴。
題詩起高興，飄然跨鴻鵠。